በዶ/ር መረራ ጉዲና ላይ የቀረበው ክስ እንዲሻሻል ብይን ተሰጠ
 ሕገ መንግሥቱንና ሕገ መንግሥታዊ ሥርዓቱን በኃይል ለማስወገድ በዋና ወንጀል ላይ ተካፋይ በመሆን፣ ከአስቸኳይ ጊዜ አዋጅ ጋር የተያያዙ ግዴታዎችን በመተላለፍና የሐሰት ወሬዎችን በማውራት ወንጀሎች ክስ የተመሠረተባቸው ዶ/ር  መረራ ጉዲና፣ ባቀረቡት የክስ መቃወሚያ መሠረት ክሱ እንዲሻሻል ፍርድ ቤት ዓርብ ግንቦት 25 ቀን 2009 ዓ.ም. ብይን ሰጠ፡፡ዶ/ር መረራ የፌዴራል ጠቅላይ ዓቃቤ ሕግ ያቀረበውን ክስ በመቃወም ያቀረቡትን አቤቱታና ዓቃቤ ሕግ የሰጠውን ምላሽ የሚመረምረው የፌዴራል ከፍተኛ ፍርድ ቤት 19ኛ ወንጀል ችሎት፣ ከተከሳሽ ጋር ክስ የቀረበባቸውን የኢትዮጵያ ሳተላይት ቴሌቪዥን (ኢሳት) እና የኦሮሞ ሚዲያ ኔትወርክ (ኦኤምኤን) ክሶችን ዓቃቤ ሕግ እንዲያሻሽል ብይን ሰጥቷል፡፡ፍርድ ቤቱ በሰጠው ብይን እንደገለጸው፣ ኢሳትና ኦኤምኤን ሕጋዊ ድርጅቶች መሆን አለመሆናቸው ተገልጾ መቅረብ አለበት፡፡ ድርጅቶቹ ሕጋዊ ከሆኑ በየትኛው አገር እንደሚገኙ፣ መቼና እንዴት እንደተቋቋሙ ተገልጾ መቅረብ አለበት፡፡ በመሆኑም ክሱ ተሻሽሎ እንዲቀርብ ትዕዛዝ ሰጥቷል፡፡ዶ/ር መረራ በዕለቱ ማለትም ግንቦት 25 ቀን 2009 ዓ.ም. በጠበቆቻቸው አማካይነት አቤቱታ አቅርበዋል፡፡ ተከሳሹ ባቀረቡት አቤቱታ ከቀረቡባቸው ክሶች ጋር የደረሱዋቸው ማስረጃዎች፣ የወንጀለኛ መቅጫ ሥነ ሥርዓት ሕጉን የተከተሉ አለመሆናቸውን አስረድተዋል፡፡ ባልተከሰሱበት በሽብርተኝነት አዋጁ መሠረት የቀረቡ በመሆናቸው፣ ተስተካክለው እንዲደርሱዋቸው እንዲታዘዝላቸው ፍርድ ቤቱን ጠይቀዋል፡፡ፍርድ ቤቱ በሰጠው ምላሽ አቤቱታው መቅረብ የነበረበት ቀደም ብለው ካቀረቡት የክስ መቃወሚያ ጋር መሆን አስታውቆ ተቀብሏቸዋል፡፡ ዓቃቤ ሕግ አሻሽሎ የሚያቀርበውን ክስ ለመቀበልና ተከሳሹ ባቀረቡት አቤቱታ ላይ ብይን ለመስጠት ለሰኔ 13 ቀን 2009 ዓ.ም. ቀጠሮ ሰጥቷል፡፡    